Súradnice: 49°29′46″S 18°18′45″V﻿ / ﻿49,496°S 18,3124°V﻿ / 49.496; 18.3124

**Kněhyně** (1 256,8 m n. m.) je tretí najvyšší vrch v Moravsko-sliezskych Beskydách. Leží na severnej Morave nad obcou Čeladná, približne 10 km južne od Frýdlantu nad Ostravicí. Patrí do CHKO Beskydy.

Poloha
------

Nachádza sa v strednej časti pohoria, v geomorfologickom podcelku Radhošťská hornatina a jej časti Radhošťský hřbet. Leží v Moravsko-sliezskom kraji, v okrese Frýdek-Místek a na katastrálnom území obce Čeladná. Najbližšími sídlami sú severným smerom ležiaca Čeladná a Kunčice pod Ondřejníkem, západným Trojanovice a južne situované sú Prostřední a Horní Bečva.

Opis
----

Mohutná Kněhyně leží v rázsoche Radhošťského hrebeňa, vedúceho od Radhošťa (1 129 m n. m.) východným smerom. Uzlovým vrchom je Čertův mlýn (1 205 m n. m.), kde sa rázsocha pripája na hrebeň, smerujúci južným smerom na Bukovinu (995 m n. m.). Severne susedí Malá (1 009 m n. m.) a Velká Stolová (1 049 m n. m.), západne Nořičí hora (1 047 m n. m.), Zmrzlý vrch (1 043 m n. m.), Tanečnice (1 084 m n. m.) a Čertův mlýn, južne Bukovina a Magurka (1 067 m n. m.) a východne dominuje mohutný Smrk (1 276 m n. m.). Východne a južne sa zvažujúce oblasti odvodňujú prítoky Čeladenky do Ostravice, vodu zo západných odvádza Bystrý potok do Lubiny. 

Na vrchol nevedie značená turistická trasa, no červená značka vedie traverzom západným úbočím. Vrcholovú časť tvorí asi 150 m dlhá plošina s výškovým maximom v južnej časti. Na vrchole je geodetický bod a kamenná mohyla s krížom. Veľká časť masívu patrí NPR Kněhyně - Čertův mlýn, vyhlásenej v roku 1982 na ploche 195 ha. Názov vrchu je staroslovanského pôvodu a znamená sídlo kňažiek, pohanských obradníc, veštkýň a pod. V sedle medzi Kněhyňou a Čertovým mlýnom sa nachádza pomník Partizánskej brigády Jána Žižku a na JV úbočí aj Kněhyňská jaskyňa s 280 m dlhým systémom a najhlbšou pseudokrasovou priepasťou v Česku (57,5 m).

### Výhľady

Vrchol Kněhyně pokrýva riedky, emisiami narušený porast, umožňujúci obmedzený rozhľad. Z vhodných lokalít možno pozorovať najmä okolité vrchy Moravsko-sliezskych Beskýd, Hostýnsko-vsetínsku hornatinu a Ostravsko, no nezriedka tiež Biele Karpaty, Javorníky, Strážovské vrchy, Malú Fatru, Oravskú Maguru, Kysucké, Oravské a Sliezske Beskydy a Hrubý Jeseník.

Prístup
-------

V minulosti viedla na vrchol 700 m dlhá odbočka z  značeného turistického chodníka z Horní Čeladné na Pustevny, odbočujúca v sedle medzi Kněhyňou a Čertovým mlýnom. Od roku 2004 je ale odbočka zrušená, čím je prístup na vrchol oficiálne nemožný (na území rezervácie je povolený pohyb iba po značených cestách).

Referencie
----------

1. ↑   *Slovenská republika: podrobný autoatlas so zemepisnou sieťou WGS-84 pre GPS*. 8. vyd. Harmanec : Vojenský kartografický ústav, 2007. ISBN 978-80-8042-509-8. Kapitola Mapová časť, s. 2.
2. 1 2 3 4 5   *Mapový portál HIKING.SK* [online]. Denník N, [cit. 2022-06-07]. Dostupné online.
3. ↑  Zeměměřický úřad. *Geoprohlížeč* [online]. ags.cuzk.cz, [cit. 2022-06-07]. Dostupné online.
4. 1 2   *Mapy.cz* [online]. sk.mapy.cz, [cit. 2022-06-07]. Dostupné online.
5. ↑   *Peakfinder* [online]. peakfinder.org, [cit. 2022-06-07]. Dostupné online.

Pozri aj
--------

* NPR Kněhyně - Čertův mlýn
* Moravsko-sliezske Beskydy
* Zoznam vrcholov v Moravsko-sliezskych Beskydách

Iné projekty
------------

Commons
* Spolupracuj na Commons Commons ponúka multimediálne súbory na tému **Kněhyně (vrch)**

Externé odkazy
--------------

* Poloha na turistickej trase